text: Grevinde Alexandra er med til at fejre 40 år for plejehjem for blinde
  08 juni 2016 kl. 15.06
  Det er plejecentret Solgaven i Vejle, som onsdag fejrer 40 års jubilæum, og da Grevinde Alexandra er protektor for Dansk Blindesamfund fester hun med.
  Flagene er hejst ved plejecentret Solgaven, for 40 år som plejecenter udelukkende for blinde beboere skal fejres med maner.
  - Det er en stor ære for os, at Grevinde Alexandra har takket ja til vores invitation, fortæller centerleder Jonna Thorstensen fra Solgaven i Vejle til TV SYD.
  40 års jubilæet bliver markeret med underholdning og en reception for Solgavens beboere, samt dagcenterbrugere og venner af huset. Blandt andet underholder Fuglsangkoret, som udelukkende består af blinde eller stærkt svagsynede sangere.
   - Vores beboere har nogle svære udfordringer, fordi synet er forsvundet, men alligevel møder vi dagligt en stor glæde og lyst til at deltage i livet og vores forskellige tilbud, fortæller centerleder Jonna Thorstensen .
  Solgaven er en selvvejende institution under Dansk Blindesamfund, og på centret kan beboerne uafhængigt i trygge rammer, fordi centretes indretning er målrettet blinde og stærkt svagsynede, og så er personalet uddannet til særligt at varetage blindes behov.
  Se hele interviewet med Grevinde Alexandra i videoen herover.
  Fakta om Solgaven
  Solgaven blev opført som plejehjem af Dansk Blindesamfund i 1976.            I dag er Solgaven en selvejende institution og har en driftsaftale med Vejle kommune.            Centret har 54 lejligheder            Beboerne er mellem 50 og 104 år.            Solgaven tilbyder en lang række aktiviteter målrettet mennesker med synshandicap.            Mennesker med en synsrest på maks. 10 % af normalsynet har fortrinsret til Solgaven.            Personalet har specialviden om synshandicap
  
  